La Llei 16/1990, de 13 de juliol, sobre el règim especial d'Era Val d'Aran, estableix al seu article 20.3 que la Generalitat de Catalunya ha de cedir al Consell General d'Aran competències i serveis sobre diverses matèries, entre les quals, en l'apartat r), es fa referència al transport interior de viatgers.
Atès que el Ple de la Comissió de Govern de la Generalitat-Consell General d'Aran, en data 4 de maig de 1999, ha adoptat un acord sobre el traspàs de competències i serveis en matèria de transport interior de viatgers, de conformitat amb el procediment previst al Decret 275/1991, d'11 de desembre, pel qual es despleguen la composició, l'organització i el funcionament de l'esmentada Comissió;
A proposta del conseller de Política Territorial i Obres Públiques i d'acord amb el Govern,
Aprovar l'Acord de traspàs de competències i serveis de la Generalitat de Catalunya al Consell General d'Aran en matèria de transport interior de viatgers, adoptat pel Ple de la Comissió de Govern de la Generalitat-Consell General d'Aran en data 4 de maig de 1999, que es publica annex a aquest Decret.
El traspàs de competències i serveis serà efectiu des de l'endemà de la publicació d'aquest Decret al DOGC.
de traspàs de competències i serveis de la Generalitat de Catalunya al Consell General d'Aran en matèria de transport interior de viatgers, adoptat pel Ple de la Comissió de Govern de la Generalitat-Consell General d'Aran el 4 de maig de 1999
—1 Competències i serveis que es traspassen
El Govern de la Generalitat transfereix al Consell General d'Aran les competències i els serveis següents:
a) En matèria de serveis regulars de transport de viatgers per carretera:
El Consell General d'Aran se subroga en la posició de la Generalitat de Catalunya com a ens concedent respecte a la concessió del servei públic regular de transport de viatgers per carretera entre Eth Pònt de Rei, Salardú i Vaquèira, per Vielha, el termini de la qual finalitza el 8 de gener de l'any 2008.
Aquesta transferència es farà efectiva un cop la Generalitat de Catalunya hagi segregat aquest tram de la concessió entre Barcelona, Eth Pònt de Rei i Puigcerdà de la qual forma part, en un termini màxim de tres mesos a partir de la data de publicació d'aquest Acord de traspàs de competències.
b) En matèria d'altres serveis de transport interior:
Autorització dels serveis discrecionals consolidats i amb reiteració d'itinerari de transport de viatgers per carretera adreçats a un col·lectiu homogeni i específic d'usuaris (escolars, treballadors, etc.), amb recorregut íntegrament comprès a Era Val d'Aran.
Altres tipus de serveis de transport de viatgers per carretera reiterats, complementaris dels serveis regulars i amb recorregut íntegrament comprès a Era Val d'Aran.
Aquesta transferència s'entén sens perjudici de la reserva en favor de la Generalitat de Catalunya de la competència per a l'exercici de les facultats inspectores i d'imposició de sancions, les quals hauran de ser exercides prèvia comunicació al Consell General d'Aran, per tal que aquest pugui formular les observacions que consideri adients.
Instal·lació, manteniment i conservació de les marquesines destinades a servir de lloc d'espera per als usuaris de serveis de transport de viatgers per carretera en els termes que s'estableixen al corresponent Conveni de col·laboració entre el Departament de Política Territorial i Obres Públiques i el Consell General d'Aran.
A aquest efectes s'ha de preveure la inversió necessària per a la instal·lació de quinze noves marquesines en un període de cinc anys.
Personal: 2.000.000 de pessetes destinades a sufragar les despeses de personal ocasionades al Consell General d'Aran com a conseqüència de l'assumpció de la gestió d'aquestes competències.
Ajut a l'explotació dels serveis de transport: 8.000.000 de pessetes anuals d'acord amb el que estableix el Pla comarcal de muntanya.
Aquestes quanties seran revisables atenent a l'evolució de l'índex de preus al consum (IPC).
Instal·lacions de marquesines: la dotació anual prevista en el Conveni de col·laboració abans esmentat.
Es transfereix la propietat de les marquesines d'Arròs i Vilamòs.
Es crea una Comissió Mixta presidida pel director general d'Afers Interdepartamentals i formada per tres representants del Departament de Política Territorial i Obres Públiques de la Generalitat de Catalunya i tres representants del Consell General d'Aran amb la funció de vetllar pel seguiment de les disposicions d'aquest Acord i el seu correcte compliment.
El règim de funcionament d'aquesta Comissió es determinarà de mutu acord, preveient que haurà de ser convocada quan alguna de les parts ho sol·liciti.
Els traspassos entren en vigor l'endemà de la seva publicació al DOGC.